*Tämä artikkeli käsittelee jalkapallovalmentajaa. Ampumahiihtäjä Olli Huttusesta on eri artikkeli.*

**Olavi "Olli" Huttunen** (s. 4. elokuuta 1960 Kajaani) on suomalainen jalkapallovalmentaja ja entinen jalkapalloilija, joka päätti pelaajauransa kauden 1995 jälkeen. Pelipaikaltaan hän oli maalivahti.

Suomen Palloliitto valitsi Huttusen Vuoden jalkapalloilijaksi 1982 sekä 1984, ja Urheilutoimittajain liitto 1984. Huttunen on valittu myös Palloliiton Gladiaattoriksi sekä Veikkausliigan Legendaksi.

Seurajoukkueet
--------------

Huttunen aloitti pelaajauransa Kajaanin Palloilijoissa, mutta siirtyi Valkeakosken Hakaan kaudeksi 1978. Hän pelasi yhteensä 432 pääsarjaottelua Hakan riveissä. Huttusta enemmän pääsarjatason otteluita ovat pelanneet vain Rami Nieminen (459), Toni Huttunen (441) ja Ilkka Mäkelä (440).

Pelaajana Huttunen voitti Suomen mestaruuden 1995 ja Suomen Cupin 1982, 1985 ja 1988.

Maajoukkue
----------

Huttunen pelasi A-maajoukkueessa 60 ottelua.

Valmentajana
------------

Pelaajauransa jälkeen Huttunen liittyi Hakan valmennusryhmään ja vuosina 2002–2009 hän toimi seuran päävalmentajana. Elokuussa 2009 Haka tiedotti, että Huttusen ja seuran tiet tulevat eroamaan kauden jälkeen. Sopimus purettiin kuitenkin yllättäen jo syyskuun alussa. Pikapotkut aiheuttivat kohua, sillä Huttunen oli päätöksen aikaan Suomen maajoukkueen mukana Liechtensteinissä. Esimerkiksi entinen Haka-legenda Valeri Popovitš kritisoi seuran omistajan Sedu Koskisen toimintatapoja.

Valmentajana Huttunen on voittanut Suomen mestaruuden 1998, 1999, 2000 ja 2004 sekä Suomen Cupin 1997, 2002 ja 2005.

Huttunen toimi Hakassa myös urheilutoimenjohtajana 2010 ja toimitusjohtajana 2011.

Huttunen toimi myös A-maajoukkueen maalivahtivalmentajana vuodesta 2002 alkaen. Marraskuussa 2010 Huttunen toimi yhden ottelun ajan Suomen maajoukkueen päävalmentaja Palloliiton siirrettyä Stuart Baxterin sivuun tehtävästä.

Syksyllä 2011 Huttunen solmi kolmivuotisen valmennussopimuksen VPS:n kanssa. Hän solmi seuran kanssa kolmivuotisen jatkosopimuksen keväällä 2014. Huttunen erotettiin kesäkuussa 2015 VPS:n jäätyä sarjataulukon viimeiseksi heikon alkukauden jälkeen.

Saavutukset
-----------

### Pelaajana

* Suomen mestaruus 1995
* Suomen Cup 1982, 1985, 1988
* Suomen Palloliiton vuoden jalkapalloilija 1982, 1984
* Urheilutoimittajain liiton vuoden jalkapalloilija 1984

### Valmentajana

* Suomen mestaruus 1998, 1999, 2000, 2004
* Suomen Cup 1997, 2002, 2005
* Vuoden jalkapallovalmentaja 2002

Lähteet
-------

1. ↑  Haka antoi Huttuselle pikapotkut
2. ↑  Popovits: Sedu Suomen oma Abramovitsh
3. ↑  Sedu Koskisen erottama Olli Huttunen palaa Hakaan  16.9.2010. Helsingin Sanomat. Viitattu 4.10.2010.
4. ↑  Huttunen toimitusjohtajan pallille Hakassa  23.12.2010. Yle Tampere. Viitattu 10.2.2011.
5. ↑  Olli Huttunen päävalmentajana San Marino-ottelussa  9.11.2010. Suomen Palloliitto. Viitattu 9.11.2010.
6. ↑  Olli Huttunen VPS:n päävalmentajaksi *Veikkausliiga.com*.  11.10.2011. Viitattu 7.8.2014.
7. ↑  Olli Huttunen teki pitkän jatkosopimuksen VPS:n kanssa *Yle Urheilu*.  5.5.2014. Viitattu 7.8.2014.
8. ↑  McKeough, Alex: "Vepsun" synkkä alkukausi maksoi - Huttunen sai potkut  29.6.2015. YLE. Viitattu 29.6.2015.


|  |  |  |
| --- | --- | --- |
| Edeltäjä:**Ari Hjelm** | **Suomen vuoden jalkapallovalmentaja**2002 | Seuraaja:**Keith Armstrong** |

|  |  |  |
| --- | --- | --- |
| Edeltäjä:**Keith Armstrong** | **Hakan päävalmentaja**2002–2009 | Seuraaja:**Sami Ristilä** |

|  |  |  |
| --- | --- | --- |
| Edeltäjä:**Petri Vuorinen** | **VPS:n päävalmentaja**2012–2015 | Seuraaja:**Petri Vuorinen** |

SuomiSuomen jalkapallomaajoukkueen päävalmentajat
Öhman (1922) • Fabra (1936–37) • Obitz (1939) • Mårtensson (1945) • Tammisalo (1946) • Lehtonen (1947–55, 1959–61) • Weinreich (1955–58) • Laaksonen (1962–74) • Kosma (1974–75) • Rytkönen (1975–78) • Malm (1979–81) • Kuusela (1982–87) • Vakkila (1988–92) • Lindholm (1992–94) • Ikäläinen (1994–96) • Møller Nielsen (1996–99) • Muurinen (2000–05) • Heliskoski (2005–06) • Hodgson (2006–07) • Baxter (2008–10) • Huttunen (2010) • Kanerva (2011) • Paatelainen (2011–15) • Kanerva (2015) • Backe (2016) • Kanerva (2016–)